Kibekiire maikuu hakkab läbi saama. Nüüd on ära tehtud ka viimased suured toimetused.
26 mai pidasid Kannikese pisikesed enda elu esimest lõpupidu. Kõike head teile kallikesed. Et teid saadaks õnn ja rõõm.
Sügisel on aeg uut aastat alustada koos uute õpetajatega.
2021. aasta alguses võttis Tartu Lasteaed Kannike ette 1,5- aastat kestva enesetäiendus teekonna Tartu Ülikooli ja Tallinna Ülikooli koostöös välja töötatud kaasava hariduse täiendkoolituse raames.
Siinkohal lühike ülevaade, millise pilootprojektiga on tegu ning milliseid muutuseid on oodata sügisel algavast uuest õppeaastast.
Kaasava hariduse rakendamine Tartu lasteaias Kannike,
“Tugiisikust lapse mentoriks”
Kaasava hariduse rakendamine on Eesti haridusmaastikul olnud fookuses juba aastaid. Kaasavast haridusest Tartu lasteaias Kannike võime rääkida aastast 2015, kui alustasime LP-mudeli rakendamisega ning seeläbi hakkasime järjepidevalt ja teaduspõhiselt antud teemaga tegelema. Esialgu keskendusime erivajadustega lastele, keda püüdsime kaasata ja toetada tavakeskkonnas. Peagi mõistsime, et õpetaja pühendab kogu oma energia erivajadustega lastele, jättes teistele lastele vähem aega ja tähelepanu. Kuna igal lapsel on õigus võrdsele kohtlemisele olime jõudnud etappi, kus esitasime endale küsimuse:”Kuidas jõuda iga lapseni?” Mõistsime, et õpetajale on vaja toeks lisaks tugispetsialistidele abilist lapse tugiisiku näol.
Teame, et iga konkreetse lapse jaoks on oma võti, selle võtme keerajaks on Kannikese lasteaias tugeva empaatiavõimega professionaalsed õpetajad ja spetsialistid, kes on avatud elukestvale õppele ja näevad alati arengupotentsiaali. Pidev enesereflektsioon aitab meil analüüsida tehtut ning õppida oma vigadest. LP-gruppides mudeli (LP-mudel käsiraamat, 2016) järgi juhtumeid lahendades ja säilitavaid tegureid analüüsides, tõdesid õpetajad, et tugiisikud kipuvad rohkem laste nõrkustele keskenduma ja liialt abistama, pärssides sellega lapse eneseteostust ja enesega hakkama saamist. Mõistsime, et midagi on vaja muuta. Juhtkond, tugimeeskond ja LP-gruppide juhid jõudsid ümarlaudade, erinevate kirjandusallikate ja praktilise töö käigus tõdemuseni, et vajame tugiisiku asemel lapse mentorit, kes oleks lapsele suunajaks ja eeskujuks, mitte abistajaks.
Oma kursusetöös seadsime eesmärgiks välja selgitada, kuidas mõistavad Tartu Lasteaed Kannike õpetajad tugiisiku ja mentori ametikoha rolle ning milliseid tegureid peavad nad oluliseks, et tagada kaasava hariduse tõhus rakendumine.
Meie töö hüpoteesiks sai: Ametinimetuse “tugiisik” muutmine “lapse mentoriks” muudab töötajate mõttemaailma – lapse abistajast saab suunaja ja juhendaja.
Selle jaoks tõstatasime ka uurimisküsimused:
1. Määratleda tugiisiku ja mentori olemus ning selgitada välja, mille poolest tugiisiku ja mentori tegevused kattuvad ja millised tegevused eristuvad?
2. Kas ametinimetuse muutus toob kaasa Tartu lasteaias Kannike töötajate mõttemaailma muutuse ja tagab tõhusama kaasava hariduse rakendumise?
Tartu Lasteaed Kannike on alustanud teekonda, milles tasapisi liigume mõttemaailma muutuseni. Uurimustöö tulemustest selgus, et töötajad on avatud meelega ning varasemad arvamused ja mõtted antud teemadest on aja möödudes juba muutunud. Oluliselt rohkem nähakse “tugiisiku” ja “lapse mentori” rolli igapäevastes tegevustes. Osatakse leida erinevusi ja ühisosa mõlema ametinimetuse töös ning ollakse valmis tasapisi uue ametinimetuse omaks võtmisega.
Kannike lasteaias mõistetakse, et iga inimene on väärtuslik ja kõigil on oma koht selles kirevas maailmas. Püüame luua sillad kõikide osapoolte vahel ning lapse mentori töö näol oleks erisuste kaasamine ja integreerimine tavaühiskonda märksa loomulikum ja pehmem. Teadlik lapse juhtimine, inspireerimine, oma tegevusega eeskujuks olemine võimaldab kõikidel üksteise sarnasusi ja erinevusi paremini mõista. Lapse mentor ei keskendu lapse nõrkustele vaid tema tugevustele ning tähelepanu on hoopis positiivsel. Meie eesmärgiks on, et iga laps kasutab oma arengupotentsiaali ja õppimisvõimalusi ning ta julgeb eksida.
Mõttemaailma muutus on protsess ning muutuste elluviimine eeldab põhimõttekindlat liikumist püstitatud eesmärkide suunas. Järgmise etapina koostatakse lapse mentori tööjuhend, mis toetab omakorda uue mõtteviisi mugandamist meie lasteaia organisatsiooni.
Pilootprojekti rakendumisest ja tulemustest meie majas teeme kokkuvõtted järgmise õppeaasta lõpus.
Lasteaed Kannike hindab läbitud teekonda kaasava hariduse kursusel, mis pakkus tohutult väljakutseid, eneseanalüüse ja teadlikku ning mõtestatud eesmärkide seadmist lasteaia kui organisatsiooni arendamisel. Meid inspireerisid professionaalsed õppejõud ja kolleegid teistest lasteaedadest.
|Tugiisik – lapse toetaja ja abistaja||Lapse mentor – lapse suunaja, juhendaja, eeskuju|
|Lapsele ei ole vaja anda „kala“ ja piirata sellega tema arengut,||vaid laps vajab õnge, et tekiks motivatsioon katsetada uusi asju ja ise tegutseda!|
* Illustreerivad pildid on võetud internetist
Artikli koostasid: Tartu lasteaed Kannike logopeed Liis Lättemäe ja õpetaja Kadri Lipp
Tartu 24.05.2022
Lastel on olnud rõõm toimetada koos vahva tegelaskuju MINA-ISEga. Ta aitab keerukasse enesejuhtimisõppe treeningusse tuua mängulisust ja rõõmu ning visualiseerib laste jaoks lustlikult ära nii tähelepaneliku kuulamise kui ka oma tunnetega sõbrunemise oskuse. Kui tegelaskuju on igapäevane kaaslane, aitab ta tõhusalt ka õpitavat oskust meeles hoida ja meelde tuletada.
Taibud on uue sõbraga teinud näiteks joogat, õppinud head tegema ning tutvunud rühmareeglitega.
Eile andis Kannikese lasteaia meeskond aru Tartu Ülikooli raamatukogu saalis, kuidas on läbitud koolitustsükkel “Lasteaia meeskond erivajadusega lapse ümber”, mis kestis 19.10.2021-17.05.2022.
Selle raames valmis lõlikult mudel, kuidas me toetame lapsi Tartu Lasteaias Kannike.
Meil käisid külalised!
Esmaspäeva õhtupoolikul helistas lasteaeda Paide Sookure lasteaia direktor Liia, kes küsis kas nemad võiksid homme teisipäeval meie lasteaeda vaatama tulla: “Oleme kuulnud, et teete toredaid ja vahvaid asju. Sooviksime näidata Tartu Kannikese lasteaeda ka meie Brüsselist külas olevatele õpetajatele.” “No muidugi tulge!”, olime rõõmsalt avatud.
Ja teate, tõdesime, et sellised hoopealt kohtumised on väga siirad ja rõõmsad. Külalised uudistasid meie õuealal pooleli olevat kasvuhoone projekti, pistsid ninad sisse Meeleolupessa, piilusid rühmadesse ja katsetasid robootikavahendeid. Jõime koos vaarikavett ja krõbistasime pirukaid ja saime teada, kui vahvad võimalused on euroopa õpetajatel külastada erinevate maade lasteaedu läbi õpirände. Nad olid siiralt tänulikud, et tohtisid meid külastada ja üllatunud, et nii avatud olime.
Tore, kui lasteaed teeb rõõmsaks külalised nii lähedalt kui kaugelt!
On õuesõppe nädal.
Vandersellid kiidavad Kannikese õueala. Leidsime raamatu juhiste järgi üles nii peenra, linnumaja, puud, lillekastid ja isegi tigu ning sipelgad tulid meid tervitama.
Ainult vihmauss ei tahtnud täna ennast näidata ja lapsed olid kindlad, et porgandid, kurgid, arbuusid ja redised leiame me tulevikus Kannikese suurest kasvuhoonest.
Nii tore, et saab jälle vabamalt hingata ja külalisi kutsuda. Lasteaia saalis oli nagu uus elu!!!
5. mail said lasteaias Kannike kokku Tartu linna lasteaedade direktorid. Arutleti päevakajalistel teemadel, tunti rõõmu teineteisest, räägiti muredest ja rõõmudest. Meeleoluks laulis muusikaõpetaja Siim. Maitseelamusi pakkus Erika, kes oli valmistanud hummusest erinevaid suupisteid ja küpsetanud kikerherne-šokolaadikoogi.
Vandersellid tähistasid emadepäeva. Lapsed tegid peredele väikese etteaste. Üheskoos matkati fotojahi saatel ning lustiti muusika rütmis. Kõige taustaks pidasime maha ka korraliku pikniku.
Reedel, 6. mail kutsusid Rõõmurullid oma emmed lasteaeda peole, et tähistada saabuvat emadepäeva. Lapsed valmistasid emmedele kingiks lillekaardi ja käejäljega võtmehoidja. Peo hommikul meisterdasime ka maitsva virsiku küpsisetordi, mida õhtul laulu ja tantsu saatel emmega süüa sai. Soovime kõikidele emadele ilusat emadepäeva!